Verbod op olifantjag in Botswana opgehefArgieffoto Botswana, die land wat die wêreld se grootste olifantbevolking huisves, het Woensdag die verbod op die jag van olifante opgehef. Dié besluit is geneem nadat die verbod gelei het tot groeiende konflik tussen mense en diere, asook ŉ negatiewe impak op die lewensbestaan van boere wie se gewasse en vee onder die onbeheerde getal olifante deurloop. Volgens die regering is daar voorvalle waar olifante nie net landerye verwoes nie, maar ook inwoners doodmaak en ekostelsels verwoes deur bome af te breek. Die land se departement van omgewingsake het gesê die besluit om die verbod op te hef is geneem ná uitgebreide gesprekke met alle belanghebbendes. Die besluit kom ŉ jaar nadat die regering ŉ komitee op die been gebring het om olifantjag in die Afrika-land te hersien. Die regering het gesê die “herinstelling van jagte sal op ŉ ordelike en etiese manier gedoen word” in ooreenstemming met die wet en toepaslike regulasies. Bewaringsaktiviste sê daar is tans sowat 130 000 olifante in Botswana, maar die regering sê die bevolking het byna verdriedubbel sedert 1991 tot meer as 160 000 olifante. Hoewel die jag van olifante nie betekenisvol daartoe sal bydra om die getal olifante te verminder nie, sal inkomste wat deur hierdie jagte ingevorder word tot voordeel wees van die gemeenskappe in die gebiede waar die diere woon. ŉ Gemiddelde olifantjag in buurlande waar dit wettig is, kos sowat $45 000. Die verbod op olifantjag is in 2014 deur voormalige pres. Ian Khama ingestel. Kritici, insluitend Khama, sê nou die besluit om die verbod op te hef is geneem om stemme vir die verkiesing in Oktober te werf en kan skadelik vir die land se toerisme wees. Die Botswana Wildprodusentevereniging, wat wildboere wat met wild teel vir vleis en jagdoeleindes verteenwoordig, het die besluit verwelkom. “Bewaring van ons spesies is noodsaaklik, maar gemeenskappe se regte en lewensbestaan is net so belangrik,” het Debbie Peak, die woordvoerder, gesê. Natuurbewaarders hou egter vol Botswana is een van die laaste plekke in Afrika waar olifante veilig kan voortbestaan en meen pres. Mokgweetsi Masisi se motiewe vir opheffing van die verbod is polities. Steun vir sy Botswana Demokratiese Party, wat al sedert 1966 aan bewind is, het in 2014 ŉ rekordlaagte van 46% steun bereik. Die besluit om die verbod op olifantjag te lig sal deur inwoners in plattelandse gemeenskappe, wat sukkel om olifante uit hul gewasse te hou, verwelkom word en dit kan Masisi se gewildheid ŉ hupstoot gee in aanloop tot die verkiesing later vanjaar. Die meeste van Botswana se olifante bly in die noordooste van die land, ŉ gebied wat bestaan uit savanna en vleilande. Die olifante beweeg gereeld oor die grens na Zambië, Zimbabwe en Namibië waar daar ook groot olifantbevolkings is. Na raming is daar sowat 415 000 olifante in Afrika oor, aangesien die bevolking deur die jare uitgedun is deur onwettige stropery vir ivoor. Barnaby Phillips, direkteur van kommunikasie vir die Elephant Protection Initiative, het erken Botswana sit in ŉ moeilike posisie om sy groot olifantbevolking te bestuur.